CELEX: 32014D0725
Language: fi
Date: 2014-10-14 00:00:00
Title: 2014/725/EU: Neuvoston täytäntöönpanopäätös, annettu 14 päivänä lokakuuta 2014 , Ruotsille annettavasta luvasta soveltaa satamassa kiinnitettyinä oleville aluksille suoraan toimitettavaan sähköön alennettua verokantaa direktiivin 2003/96/EY 19 artiklan mukaisesti

21.10.2014   
            
            
               FI
            
            
               Euroopan unionin virallinen lehti
            
            
               L 301/27
            
         NEUVOSTON TÄYTÄNTÖÖNPANOPÄÄTÖS,
   annettu 14 päivänä lokakuuta 2014,
   Ruotsille annettavasta luvasta soveltaa satamassa kiinnitettyinä oleville aluksille suoraan toimitettavaan sähköön alennettua verokantaa direktiivin 2003/96/EY 19 artiklan mukaisesti
   
      (2014/725/EU)
   
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon energiatuotteiden ja sähkön verotusta koskevan yhteisön kehyksen uudistamisesta 27 päivänä lokakuuta 2003 annetun neuvoston direktiivin 2003/96/EY (1) ja erityisesti sen 19 artiklan,
   ottaa huomioon Euroopan komission ehdotuksen,
   sekä katsoo seuraavaa:
   
               (1)
            
            
               Ruotsille annettiin neuvoston täytäntöönpanopäätöksellä 2011/384/EU (2) lupa soveltaa 25 päivään kesäkuuta 2014 satamassa kiinnitettyinä oleville aluksille suoraan toimitettavaan sähköön, jäljempänä ’maasähkö’, alennettua verokantaa direktiivin 2003/96/EY 19 artiklan mukaisesti.
            
         
               (2)
            
            
               Ruotsi on 13 päivänä joulukuuta 2013 päivätyllä kirjeellä hakenut lupaa jatkaa alennetun sähköverokannan soveltamista maasähköön direktiivin 2003/96/EY 19 artiklan nojalla.
            
         
               (3)
            
            
               Ruotsi pyrkii hakemallaan veronalennuksella jatkamaan maasähkön laajemman käytön edistämistä, jotta satamassa kiinnitettyinä olevien laivojen sähköntarve voidaan tyydyttää ympäristöä vähemmän rasittavalla tavalla kuin polttamalla aluksilla bunkkeriöljyä.
            
         
               (4)
            
            
               Siltä osin kuin maasähkön käytöllä vältetään satamassa kiinnitettyinä olevien laivojen bunkkeriöljyn polttamisen aiheuttamia ilmansaastepäästöjä, sillä myötävaikutetaan satamakaupunkien paikallisen ilmanlaadun parantumiseen. Asianomaisella alueella eli Ruotsin, Tanskan, Suomen ja Norjan muodostamilla Pohjoismaiden sähkömarkkinoilla sovellettavien sähköntuotannon erityisedellytysten mukaisesti myös hiilidioksidipäästöjen odotetaan vähenevän, jos käytetään maasähköverkosta saatavaa sähköä eikä satamassa kiinnitettyinä olevilla laivoilla bunkkeriöljyä polttamalla tuotettua sähköä. Sen vuoksi toimenpiteen odotetaan edistävän unionin ympäristö-, terveys- ja ilmastopolitiikan tavoitteita.
            
         
               (5)
            
            
               Ruotsille annettava lupa soveltaa alennettua sähköverokantaa maasähköön ei ylittä sitä, mikä on tarpeen maasähkön käytön lisäämiseksi, koska useimmissa tapauksissa aluksilla tapahtuva sähköntuotanto on edelleen kilpailukykyisempi vaihtoehto. Samasta syystä ja teknologian melko pienen markkinaosuuden vuoksi toimenpide ei todennäköisesti johda soveltamisaikanaan merkittävään kaupan vääristymiseen eikä siten vaikuta kielteisesti sisämarkkinoiden toimintaan.
            
         
               (6)
            
            
               Direktiivin 2003/96/EY 19 artiklan 2 kohdasta seuraa, että kunkin kyseisen säännöksen nojalla myönnetyn luvan on oltava ajallisesti tarkkaan rajoitettu. Koska voimassaoloajan on oltava tarpeeksi pitkä, jotta toimenpiteestä voidaan tehdä kunnollinen arviointi ja jotta voimassa olevan lainsäädäntökehyksen kehittymistä ei estettäisi, on aiheellista myöntää haettu lupa kuudeksi vuodeksi.
            
         
               (7)
            
            
               Jotta satamaoperaattorit ja alusten liikenteenharjoittajat saisivat oikeudellisen varmuuden ja jotta vältettäisiin sähkön jakelijoille ja uudelleenjakelijoille koituvan hallinnollisen taakan mahdollinen lisääntyminen maasähkön valmisteverokannan muuttumisen vuoksi, olisi varmistettava, että Ruotsi voi soveltaa tässä päätöksessä säädettyä erityisveronalennusta keskeytyksettä. Haettu lupa olisi sen vuoksi myönnettävä 26 päivästä kesäkuuta 2014 alkaen, jolloin täytäntöönpanopäätöksessä 2011/384/EU aiemmin säädetyt järjestelyt voivat jatkua saumattomasti.
            
         
               (8)
            
            
               Tämän päätöksen soveltamisen olisi päätyttävä päivänä, jona maasähkön veroetuja koskevien yleisten sääntöjen soveltaminen alkaa tulevan unionin säädöksen mukaisesti.
            
         
               (9)
            
            
               Tämä päätös ei vaikuta valtiontukea koskevien unionin sääntöjen soveltamiseen,
            
         ON HYVÄKSYNYT TÄMÄN PÄÄTÖKSEN:
   1 artikla
   Annetaan Ruotsille lupa soveltaa alennettua sähköverokantaa sähköön, joka toimitetaan suoraan muille satamassa kiinnitettyinä oleville aluksille kuin yksityisille huvialuksille (’maasähkö’), edellyttäen että direktiivin 2003/96/EY 10 artiklassa säädettyjä verotuksen vähimmäistasoja noudatetaan.
   2 artikla
   Tätä päätöstä sovelletaan 26 päivästä kesäkuuta 2014 alkaen 25 päivään kesäkuuta 2020.
   3 artikla
   Tämä päätös on osoitettu Ruotsin kuningaskunnalle.
   
      Tehty Luxemburgissa 14 päivänä lokakuuta 2014.
      
         
            Neuvoston puolesta
         
         
            Puheenjohtaja
         
         P. C. PADOAN
      
   
   
      (1)  EUVL L 283, 31.10.2003, s. 51.
   
      (2)  Neuvoston täytäntöönpanopäätös 2011/384/EU, annettu 20 päivänä kesäkuuta 2011, Ruotsille annettavasta luvasta soveltaa satamassa laiturissa oleville aluksille suoraan toimitettavaan sähköön (”maasähkö”) alennettua sähköverokantaa direktiivin 2003/96/EY 19 artiklan mukaisesti (EUVL L 170, 30.6.2011, s. 36).